*Navnenyt*  25. august 2021

**25-års jubilar der ved alt om el-værktøj**

**Søren Andresen, der er sælger i Bygma Sønderborg, har 25-års jubilæum den 1. september**

Søren elsker følelsen af at kunne hjælpe en kunde med at finde de rigtige materialer og de rigtige løsninger til en given opgave. Som sælger i Bygma Sønderborgs butik motiveres han af at se tilfredse kunder gå ud ad døren, når en handel er afsluttet.

**Specialist i el-værktøj**Søren har specialiseret sig i el-værktøj, som Bygma har et stort og varieret sortiment af. ”Der kommer mange nyheder, og det er spændende at sætte sig ind i de tekniske detaljer, så jeg kan vejlede håndværkskunderne bedst muligt” siger han. ”Her kommer mange håndværkere fra byen, der - ligesom vi - har haft utroligt travlt gennem hele Coronaperioden. Det kræver det rigtige værktøj, og jeg er glad for at kunne bringe min faglige viden i spil”.

**Talent for salg**Fagligheden har Søren oparbejdet gennem nu 25 år i branchen. Han kom i trælastlære direkte fra handelsskolen. Egentlig startede han i en tysk tømmerhandel, der ville etablere sig i Danmark, men den gik konkurs, så uddannelsen blev fuldført hos Bygma Als i Guderup, hvor han bagefter blev fastansat. Her arbejdede Søren først på lageret, og blev siden kørselsforvalter. Han blev opfordret til at søge salgsvejen og blev salgskonsulent i Bygma Als. Efter nogle år ønskede Søren at arbejde i en lidt større Bygma og søgte derfor til Bygma Sønderborg.

**Har gjort indtryk**Når Søren ser tilbage på de 25 år der nu er gået, er der særligt to begivenheder, der har printet sig i bevidstheden. Den første er december-orkanen i 1999, der gik værst ud over Syd- og Sønderjylland. ”Folk manglede alt; tage, lader, bygninger, stalde” siger han. ”De kommende år havde vi ekstraordinært travlt med at levere materialer. Den anden er Finanskrisen i 2007-09, hvor telefonen holdt op med at ringe nærmest fra den ene dag til den anden. Det var mærkeligt at opleve, men det kom jo heldigvis i gang igen”.   
Derudover er det minderne om de mange gode oplevelser, både fagligt og socialt, som Søren har haft med kollegerne i Bygma Sønderborg, som han særligt vil huske.

*Søren Andresen bor i hus i Broager sammen med sin kone Janni og deres 17-årige søn. Han holder af at hygge om familien, og laver ofte gourmetmad sammen med en kollega. Senest har Søren deltaget i et aftenkursus i mexicansk madlavning, og han kan sagtens stå i køkkenet en hel dag for at fremtrylle lækre retter.*

*Bygma Gruppen beskæftiger ca. 2.500 ansatte fordelt på mere end 100 forretningsenheder i hele Norden. Koncernen er den største danskejede leverandør til byggeriet, med aktiviteter inden for salg og distribution af byggematerialer. Bygma Gruppen omsatte i 2020 for 9,4 mia. DKK.*

Billedtekst:  
  
Sælger Søren Andresen, fra Bygma Sønderborg, har 25-års jubilæum den 1. september.

